*Για το κόμμα του τέλους του 19ου αιώνα του Θεοδώρου Δηλιγιάννη δείτε Εθνικόν Κόμμα*

Το **Εθνικόν Κόμμα Ελλάδος** (**Ε.Κ.Ε.**) ήταν ελληνικό πολιτικό κόμμα. Ιδρύθηκε από τον Ναπολέοντα Ζέρβα το 1945, και έλαβε μέρος στις εκλογές του 1946 και τις εκλογές του 1950. Συγχωνεύτηκε το 1950 με το Κόμμα Φιλελευθέρων.

Ιστορικό
--------

Ιδρύθηκε ως, κατά κάποιον τρόπο, πολιτική συνέχεια της αντιστασιακής του οργάνωσης ΕΔΕΣ. Το κόμμα είχε τοπική αναφορά κυρίως στην Ήπειρο, όπως ο ΕΔΕΣ στην Κατοχή. Τα χρηματικά μέσα που διέθετε για την προεκλογική εκστρατεία είχαν κινήσει την περιέργεια για την πηγή προέλευσής τους, ακόμη και σε πολιτευτές των Λαϊκών στην περιοχή. Οι οικονομικοί πόροι για την συντήρηση του κόμματός του προέρχονταν από τις ενισχύσεις που έλαβε από τους Βρετανούς κατά την Κατοχή.

Το κόμμα πρωτοεμφανίστηκε στις βουλευτικές εκλογές του 1946 και εξέλεξε 20 βουλευτές. Ο Ζέρβας, στις εκλογές του 1946, συμπεριέλαβε στους εκλογικούς καταλόγους μέλη του "προδοτικού" ΕΔΕΣ Αθηνών, γεγονός που προκάλεσε την αντίδραση στελεχών της οργάνωσης, όπως του Κομνηνού Πυρομάγλου. Αν και στην υπόλοιπη Ελλάδα είχε αμελητέα παρουσία, όπως στο Δήμο Αθηναίων με μικροαστική κοινωνική σύνθεση, όπου έλαβε 2984 ψήφους και ποσοστό 2,29%, στην Ήπειρο και συγκεκριμένα στην περιοχή της Παραμυθιάς έλαβε 74,28% και στην περιφέρεια Ηπείρου 61,70% και 7 έδρες από τις 11 αναλογούσες. Σε ορισμένες άλλες περιοχές άσκησε σημαντική εκλογική επιρροή λόγω της οιονεί τοπικής εξουσίας που είχε συγκροτήσει ο ΕΔΕΣ από την περίοδο της Κατοχής, αλλά και λόγω παρακρατικών οργανώσεων οι οποίες εκβίασαν την ψήφο των πολιτών της περιοχής υπέρ των ακραίων μοναρχικών κομμάτων, μεταξύ αυτών και του ΕΚΕ. Τέτοια περίπτωση ήταν η Λιβαδειά, όπου έλαβε 13,34%. Τέλος είναι χαρακτηριστικό πως σε περιοχές πληγείσες από τους Γερμανούς, όπως το Δίστομο, έλαβε την πλειοψηφία το κόμμα του Ζέρβα, με ποσοστό 67,30%

Συμμετείχε στην κυβέρνηση του Δημητρίου Μαξίμου, στην οποία ο Ναπολέων Ζέρβας υπηρέτησε ως Υπουργός Δημόσιας Τάξης. Για τις εκλογές του 1950, ο Ζέρβας διεύρυνε τη συνεργασία του Ε.Κ.Ε. με τους δωσιλογικούς κύκλους της Αθήνας, εντάσσοντας στον συνδυασμό του κόμματος δύο από τους κύριους εισηγητές των ταγμάτων ασφαλείας, συγκεκριμένα τους Θεόδωρο Πάγκαλο και Βασίλειο Ντερτιλή. Η δεύτερη κάθοδος στις εκλογές, αποτέλεσε μία αποτυχία καθώς συγκέντρωσε 3,65% εξασφαλίζοντας μονάχα 7 βουλευτές. Αποτέλεσαν τις τελευταίες εκλογές του κόμματος, καθώς μετέπειτα συγχωνεύτηκε με το Κόμμα Φιλελευθέρων.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 1946 | Ναπολέων Ζέρβας | 66.027 | 6,97% | 20 / 354 | 4ο κόμμαΑντιπολίτευση |
| 1950 | Ναπολέων Ζέρβας | 61.575 | 3,65% | 7 / 250 | 8ο κόμμαΑντιπολίτευση |

Παραπομπές
----------

1. ↑  Λυμπεράτος 2006, σελ. 414.
2. ↑  Λυμπεράτος 2006, σελ. 415.
3. ↑  Λυμπεράτος 2006, σελ. 416.
4. 1 2  
Βαφέας & Τζούκας 2012, σελ. 270.
5. ↑  Λυμπεράτος 2006, σελ. 631.
6. ↑  Λυμπεράτος 2006, σελ. 638.
7. ↑  Λυμπεράτος 2006, σελ. 630.
8. ↑  Λυμπεράτος 2006, σελ. 635.
9. ↑  
Βαφέας & Τζούκας 2012, σελ. 271.

Πηγές
-----

* Λυμπεράτος, Μιχάλης (2006). *Στα πρόθυρα του εμφυλίου πολέμου. Κοινωνική πόλωση, Αριστερά και αστικός κόσμος στη μεταπολεμική Ελλάδα. Από τα Δεκεμβριανά στις εκλογές του 1946*. Αθήνα: Βιβλιόραμα. ISBN 9789608087491.
* Βαφέας, Νίκος· Τζούκας, Βαγγέλης (2012). «Η πολιτική κληρονομιά του ΕΔΕΣ: Το Εθνικόν Κόμμα Ελλάδος (1945-1950)». Στο: Βόγλης, Πολυμέρης· Τσιλάγα, Φλώρα· Χανδρινος, Ιάσονας· Χαραλαμπίδης, Μενέλαος. *Η εποχή των ρήξεων: Η ελληνική κοινωνία στη δεκαετία του 1940*. Θεσσαλονίκη: Επίκεντρο. ISBN 978-960-458-363-8.